29 AUGUSTUS – Afrikanergeskiedenis
1848 – Geveg by Boomplaats
Die republikeinsgesinde Trekkers tussen die Oranje- en Vaalrivier was gekant teen die anneksasie van die gebied deur sir Harry Smith vroeg in 1848. Op versoek van die Winburgers het Andries Pretorius met 'n mag wat later tot 1 000 aangegroei het, in die Oranjerivier-Soewereiniteit aangekom en die Britse Resident versoek om die land te verlaat. Toe hy verneem dat 'n Britse mag onder Smith die Oranjerivier nader, het hy teruggeval in die rigting van Bloemfontein, en by Boomplaats (distrik Trompsburg) het die botsing plaasgevind tussen Pretorius se ongeveer 300 man (baie het hom intussen in die steek gelaat) en Smith se 1 200 man. Pretorius se voorneme was om Smith in 'n hinderlaag te lei, maar Smith was gewaarsku en het die Boere se posisie in die rantjies met die grootste versigtigheid genader. Die Britse kanonne is in aksie gestel en hoewel die Boere hardnekkig weerstand gebied het, moes hulle retireer. Die opstandelinge is 'n boete van R20 000 opgelê om die koste van die ekspedisie te delg. Hierdie roemlose nederlaag het die Vrystaters wel tot onderdanigheid verplig, maar hulle republikeinse hartstogte versterk.
1854 – Jagersfontein ontstaan
Die Griekwa-familie, bekend as "die Jagers", het in 1854 die grond aan CF Visser vir 1000.00 Riksdaalders verkoop. Jager en sy familie het daar by 'n fontein gewoon. In 1870 tel JJ de Kock 'n diamant op die plaas op en op 29 Augustus 1870 is die Jagersfontein-diamantvelde geproklameer.
1900 – Hoeksteen van Johannesburgse stadshuis gelê
Thomas Ball, burgemeester van Kaapstad, lê die hoeksteen van die stadshuis wat deur die Johannesburgse argitekte, Reid en Green, ontwerp is.
1917 – Oom Japie Helpmekaar se brief
Op 3 September 1917 publiseer De Burger 'n brief gedateer 29 Augustus 1917, onderteken deur JE de Villiers. Hierdie brief en sy ondertekenaar was bestem om 'n unieke rol te speel in die Helpmekaarbeweging, wat gestig is om rebelleskuld en -boete te delg na die Rebellie van 1914. Jakob Elisa de Villiers (later oom Japie Helpmekaar genoem) is op 31 Desember 1835 op die plaas Waterval, Groot Drakenstein, gebore. Hy was in 1917 'n welgestelde boer uit die Paarl, 'n godsman en 'n volksman. In sy brief aan De Burger bied hy aan om £500 aan die Helpmekaarbeweging te skenk, mits 500 ander persone bereid sou wees om elk £100 tot die fonds by te dra. Hy het geglo dat die volk verplig is om te voorkom dat vooruitstrewende landbouers tot die bedelstaf gedwing word en die armblankes vermeerder. Japie de Villiers het sy volk geken en in sy mense geglo; hy het verwag dat daar reaksie sal wees; maar die reaksie wat gevolg het, kon niemand voorsien het nie. Die Afrikaner het sy ereskuld gedelg, en meer as twee maal die verwagte bedrag is ingesamel, sodat die oorskot beskikbaar gestel kon word vir volksake, soos die toekenning van studiebeurse. Uit die besieling en onselfsugtigheid van een man het 'n volksbeweging ontstaan; 'n gevoel van samehorigheid en die begeerte om mekaar in nood by te staan, het by die Afrikaner posgevat. En soos by alle ware, besielde volksbewegings, was die resultaat oorweldigend. Oom Japie Helpmekaar is op 6 Julie 1921 in die Paarl oorlede.
1795 – Abraham Faure, die vader van die Teologiese Kweekskool op Stellenbosch († 28 Maart 1875)
1842 – Albert Henry Hime, 'n Eerste Minister van Natal († 13 September 1919)
1954 – Johannes Cornelis van Rooy, volksman en kultuurleier (* 9 Julie 1890)
Johannes Cornelis van Rooy is op Steynsburg gebore. Hy studeer aan die Teologiese Skool op Potchefstroom en die Vrije Universiteit van Amsterdam. Hy word in 1919 'n dosent in die filosofie aan die Universiteit van Potchefstroom en is in 1912 tot hoogleraar bevorder. Hy was ook later dekaan, registrateur, sekretaris van die senaat en raad, en rektor en kanselier van dieselfde universiteit. Prof. Van Rooy was van 1941 tot 1951 voorsitter van die FAK en het in die oorlogsjare aan die stryd om moedertaal-onderwys deelgeneem. Onder sy leiding word die CNO-skool in Pietermaritzburg opgerig en geld ingesamel om die Krugerhuis in Clarens, Switserland, aan te koop en aan die staat oor te dra. Hy is op 29 Augustus 1954 oorlede.